Hupstoot vir Shack Dwellers - Infrastructure - Erongo
Tuesday, December 10th, 2019 22:20:16
Geldinsameling ’n uitdaging
Hafeni Ndemula; Oudvoorsitter: Erongo-streeksraad; . . . op soek na ’n manier om van armoede te ontsnap. ;
Julian van Wyk en Renatha Uises van die Shack Dwellers Federasie in Narraville ontvang die skenking vanaf die voormalige voorsitter van die Erongo-streeksraad, Hafeni Ndemula. Foto Leandrea Louw
Die Walvis Bay Shack Dwellers het N$1 miljoen van die Erongo-streeksraad deur middel van die kiesafdeling-ontwikkelingsfonds (CDF) ontvang.
Die groep van 4 364 lede, gevestig in Kuisebmond en Narraville, is slegs ’n fraksie van mense wat nie huise op Walvisbaai besit nie, of wat buitensporige huurgeld betaal of in plakkershutte in agterplase woon.
Die groeplede het N$9.1 miljoen gespaar vir huislenings en ander onkostes wat gepaard gaan met die grond wat hul ontvang het vir die bou van huise.
Tans besit die groep 268 ongedienste erwe en kort sowat N$85 miljoen om grond in Narraville te diens. Die erwe is in ’n gebied met hoë duine wat die diensproses bemoeilik.
Volgens die voormalige voorsitter van die Erongo-streeksraad, Hafeni Ndemula, is Walvisbaai een van die dorpe waarheen mense van oraloor die land toenemend stroom.
“Die mense wat na Walvisbaai migreer, is op soek na groener weivelde en is meestal van lae-inkomstegroepe, op soek na ’n manier om van armoede te ontsnap. Ons mense kan nie ’n dak oor hul kop bekostig nie, maar dra by tot die groei van die land en, nog belangriker, tot die ekonomiese groei van Walvisbaai.”
Hafeni het gesê die raad is daartoe verbind om by te dra tot die ontwikkeling van die gemeenskappe en veral behuisingtekort in die Erongo-streek aan te spreek.
“Ons sien uit daarna om binnekort baksteenhuise in hierdie gebied te sien.”
Hy het lede aangemoedig om met hul leiers saam te werk en saam te staan.
Renathe Uises, een van die lede van die federasie, het gesê hulle het reeds N$330 000 aan die landmeter betaal.
“Om geld in te samel vir die diens grond is ’n uitdaging, aangesien al ons lede ’n lae inkomste verdien en hoofsaakliek fabriekwerkers is. Daarom doen ons 'n beroep op alle besighede, fabrieke en banke om ons droom om eie huise te besit, te laat realiseer,” het sy gesê.